แผนการสร้างเขื่อนผลิตกระแสไฟฟ้า ตามแม่น้ำโขง อาจเป็นภัยคุกคามต่อสัตว์น้ำหลายพันธุ์
แผนการที่จะสร้างเขื่อน สำหรับผลิตกระแสไฟฟ้าจากพลังน้ำหลายแห่ง ตามแม่น้ำโขง สามารถเป็นภัยคุกคามต่อสัตว์น้ำหลายพันธุ์ ซึ่งกำลังตกอยู่ในอั
ในหมู่ประชากรสี่สิบล้านคน ที่อาศัยอยู่ตามฝั่งแม่น้ำโขงราวร้อยละ66 เลี้ยงชีพด้วยการจับปลาจากแม่น้ำโขง คิดเป็นเงินแล้วตกราวปีละสองพันห้าร้อยล้านเหรียญสหรัฐ แต่กัมพูชา ลาวและประเทศไทยมีแผนจะสร้างเขื่อน 11แห่งตามแม่น้ำโขงและเขื่อน9 แห่งในจำนวนนั้น อยู่ในเขตลาวหรือติดกับเขตลาว ผู้เชี่ยวชาญด้านการประมงเกรงว่า เขื่อนเหล่านั้นจะทำให้ปลาที่อยู่ตามธรรมชาติในแม่น้ำโขงมีจำนวนลดลงไป และจะเป็นภัยคุกคามสัตว์น้ำ ที่กำลังตกอยู่ในอันตรายว่าจะสูญพันธุ์ซึ่งรวมทั้งปลาโลมาหัวบาตรที่กะประมาณกันว่า เหลืออยู่ไม่ถึงหนึ่งร้อยตัวนั้นได้เพราะเขื่อนจะไปสะกัดกั้น การย้ายถิ่นที่อยู่ของปลานั่นเอง คุณเจอเรมีเบิร์ดประธานของคณะกรรมการลุ่มน้ำโขง ซึ่งทำหน้าที่จัดการทรัพยากรของแม่น้ำโขง ระหว่างกัมพูชาลาว ประเทศไทย และเวียดนามกล่าวว่า สัตว์น้ำบางชนิดจะสูญพันธุ์ไปอย่างแน่นอน ถ้ามีการสร้างเขื่อนตามแผนการที่กำหนดไว้และว่าการนำข้อดีข้อเสีย ของการสร้างเขื่อนผลิตกระแสไฟฟ้าจากพลังน้ำ มาทำให้เกิดความสมดุลกันนับว่าเป็นเรื่องที่ท้าทายความสามารถ ของบรรดาประเทศ ที่อยู่ในย่านลุ่มน้ำโขงอย่างใหญ่หลวงที่สุด คุณเจอเรมี เบิร์ดกล่าวไว้ตอนนี้ว่า "เรากำลังพูดเกี่ยวกับการทำมาหาเลี้ยงชีพของประชาชนนับล้านๆ คน แต่ขณะเดียวกัน เราก็พูดถึงกระแสไฟฟ้าจากพลังน้ำ ซึ่งมีวิสัยว่าจะเป็นแหล่งทรัพยากรที่ใหญ่โตมหาศาลซึ่งนอกจากจะทำให้ประเทศมีรายได้ จากการขายกระแสไฟฟ้าให้ต่างประเทศแล้วยังทำให้ประเทศสามารถนำรายได้ดังกล่าว ไปลงทุนทำโครงการพัฒนาอื่นๆ และช่วยเหลือประเทศต่างๆให้สามารถดำเนินการ เพื่อให้เป็นไปตามเป้าหมายในด้านการลดภาวะยากจน และจุดมุ่งหมายด้านการพัฒนาอื่นๆของประเทศเหล่านั้น" บรรดาเขื่อนที่กั้นแม่น้ำสายต่างๆ ที่ไหลลงสู่แม่น้ำโขงกำลังส่งผลกระทบต่อประชากรตามบริเวณเหล่านั้น และทำให้ปลาไม่สามารถย้ายถิ่นที่อยู่ได้ ผู้เชี่ยวชาญด้านการประมงกล่าวว่า การสร้างเขื่อนตามลำน้ำโขงจะบีบบังคับให้ชาวประมงหันไปพึ่งการจับปลา จากบ่อเลี้ยงปลามากขึ้น เพื่อชดเชย กับการที่พวกเขาจับปลาที่อยู่ตามธรรมชาติไม่ได้ ที่นครเวียงจันทน์ มีบ่อเลี้ยงปลาขนาดใหญ่แห่งหนึ่งซึ่งอยู่ทางแม่น้ำโขงในเขตลาว ปลาหมอเทศซึ่งถูกขัง อยู่ในกระชังพากันว่ายขึ้นมาสู่ผิวน้ำขณะที่มีการโปรยอาหารลงไปในน้ำ คุณสุชาติ อิงธรรมจิตเจ้าหน้าที่ผู้ดูแลโครงการคนหนึ่ง ของโครงการประมงแห่งคณะกรรมการลุ่มน้ำโขงกล่าวว่าบ่อเลี้ยงปลาสามารถผลิตปลา มาสนองความต้องการได้อย่างพอเพียง คุณสุชาติกล่าวไว้ตอนนี้ว่า "ปลาที่อาศัยอยู่ตามธรรมชาติราคาแพงกว่าปลาที่เลี้ยงในบ่อ แต่ปัญหามีอยู่ว่า ปลาที่อาศัยอยู่ตามธรรมชาตินั้น มีให้จับเป็นหน้าๆไป แต่ปลาหมอเทศเหล่านี้ คุณหาซื้อได้ในตลาดตลอดทั้งปี" ขณะที่พระอาทิตย์กำลังจะลับขอบฟ้า ทางย่านแม่น้ำโขงชาวประมงก็พากันออกไปหาปลากัน ผู้เชี่ยวชาญด้านสิ่งแวดล้อม และด้านการประมงคิดว่าการสร้างเขื่อนกั้นตามลำน้ำโขง จะทำให้ชาวประมง ต้องเปลี่ยนแปลงวิธีหาปลาแบบเดิมๆของพวกเขาแน่ๆ